Document ID: 32015R0377

KOMISIJAS ĪSTENOŠANAS REGULA (ES) 2015/377
(2015. gada 2. marts),
ar ko izveido modeļus dokumentiem, kuri vajadzīgi gada atlikuma maksājumiem atbilstoši Eiropas Parlamenta un Padomes Regulai (ES) Nr. 514/2014, ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 514/2014, ar ko paredz vispārīgus noteikumus Patvēruma, migrācijas un integrācijas fondam un finansiālā atbalsta instrumentam policijas sadarbībai, noziedzības novēršanai un apkarošanai un krīžu pārvarēšanai (1), un jo īpaši tās 44. panta 3. punktu,
tā kā:
(1)
Regulas (ES) Nr. 514/2014 44. panta 1. punktā paredzēts, ka katra dalībvalsts iesniedz dokumentus, kas prasīti saskaņā ar 59. panta 5. punktu Eiropas Parlamenta un Padomes Regulā (ES, Euratom) Nr. 966/2012 (2), un šie dokumenti uzskatāmi par gada atlikuma maksājuma pieprasījumu. Tādēļ vajag izveidot modeli, saskaņā ar kuru dalībvalstīm būtu jāsagatavo dokumenti.
(2)
Lai būtu iespējams nekavējoties piemērot šajā regulā paredzētos pasākumus un netiktu kavēta dalībvalstu maksājumu pieprasījumu sagatavošana, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
(3)
Apvienotajai Karalistei un Īrijai ir saistoša Regula (ES) Nr. 514/2014, un tādējādi tām ir saistoša šī regula.
(4)
Neskarot Regulas (ES) Nr. 514/2014 47. apsvērumu, Dānijai nav saistoša Regula (ES) Nr. 514/2014 vai šī regula.
(5)
Šajā regulā paredzētie pasākumi ir saskaņā ar Patvēruma, migrācijas un integrācijas fonda un Iekšējās drošības fonda komitejas atzinumu,
IR PIEŅĒMUSI ŠO REGULU.
1. pants
Gada atlikuma maksājuma pieprasījuma modeļi
Paraugi, kas jāizmanto, iesniedzot gada atlikuma maksājuma pieprasījumu, ir noteikti I-IV pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
Briselē, 2015. gada 2. martā

Labels: 11
5
0
12
15